The Volvo Ocean Race
The Volvo Ocean Race er den ældste Jorden rundt-kapsejlads, sejlet hvert fjerde år 1973-2006; herefter sejles hvert tredje år. Sejladsen begynder i efteråret og afsluttes i det sene forår. På ruten, der er ny hver gang, er der stop i flere havne. Den længste sejlede 24-timers distance, også kaldet etmål, er 602,66 sømil, mens gennemsnitsfarten er 24,72 knob (45,78 km/h).
Indtil 1989-90 blev der konkurreret efter IOR-reglen, hvorefter man gradvis er gået over til at anvende én type både. Fra 1993 til 2001 benyttedes Volvo-60-fods både med 21/2 tons vandballast; i sejladsen 2005-06 benyttedes Volvo-70-fods både med svingkøl. Begge bådtyper har nedsat omsejlingstiden væsentlig. En dansk båd, SAS Baia Viking, deltog i 1985/86.
The Volvo Ocean Race er ofte forbundet med stor risiko for deltagernes liv. I maj 2006 på sejladsen fra New York til Portsmouth omkom en hollandsk sejler under et uvejr, da han blev skyllet over bord fra sin båd. Få dage efter sank den spanske båd Movistar på samme strækning; besætningen blev dog reddet.